РЕШЕНИЕ 2009/969/ОВППС НА СЪВЕТА
от 15 декември 2009 година
за удължаване на срока на действие на ограничителните мерки срещу някои длъжностни лица на Беларус, наложени с Обща позиция 2006/276/ОВППС, и за отмяна на Обща позиция 2009/314/ОВППС
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз, и по-специално член 29 от него,
като има предвид, че:
(1)
На 10 април 2006 г. Съветът прие Обща позиция 2006/276/ОВППС относно ограничителните мерки срещу някои длъжностни лица на Беларус (1).
(2)
С Обща позиция 2009/314/ОВППС от 6 април 2009 г. за изменение на Обща позиция 2006/276/ОВППС (2) срокът на действие на ограничителните мерки беше удължен до 15 март 2010 г. До 15 декември 2009 г. обаче беше спряно прилагането на ограниченията за пътуване, наложени на някои ръководители на Беларус, с изключение на онези, които имат отношение към изчезналите лица през 1999 г. и 2000 г., и на председателя на Централната избирателна комисия.
(3)
На 17 ноември 2009 г. Съветът постигна съгласие, че поради липсата на осезаем напредък в областите, определени в Заключенията на Съвета от 13 октомври 2008 г., срокът на действие на ограничителните мерки, предвидени в Обща позиция 2006/276/ОВППС, следва да бъде удължен до октомври 2010 г., като в същото време спирането на ограниченията за пътуване, наложени на някои ръководители на Беларус, с изключение на онези, които имат отношение към изчезналите лица през 1999 г. и 2000 г., и на председателя на Централната избирателна комисия, следва също да бъде продължено до октомври 2010 г. В края на този срок Съветът ще разгледа ограничителните мерки, като вземе предвид положението в Беларус. По всяко време Съветът може да реши да приложи отново или да премахне ограниченията за пътуване предвид действията на властите на Беларус в областта на демокрацията и правата на човека.
(4)
Поради това Обща позиция 2009/314/ОВППС следва да бъде отменена,
ПРИЕ НАСТОЯЩОТО РЕШЕНИЕ:
Член 1
Срокът на действие на ограничителните мерки, предвидени в Обща позиция 2006/276/ОВППС, се удължава до 31 октомври 2010 г.
Член 2
1. Прилагането на мерките, посочени в член 1, параграф 1, буква б) от Обща позиция 2006/276/ОВППС, доколкото се отнасят до г-н Yuri Nikolaïevich Podobed, се спира до 31 октомври 2010 г.
2. Прилагането на мерките, посочени в член 1, параграф 1, буква в) от Обща позиция 2006/276/ОВППС, се спира до 31 октомври 2010 г.
Член 3
Настоящото решение се преразглежда преди 31 октомври 2010 г., като се взема предвид положението в Беларус.
Член 4
Обща позиция 2009/314/ОВППС се отменя.
Член 5
Настоящото решение влиза в сила в деня на приемането му.
Член 6
Настоящото решение се публикува в Официален вестник на Европейския съюз.
Съставено в Брюксел на 15 декември 2009 година.